Mango-staking verby | Maroela Media
Die staking deur vlieëniers by Mango wat Maandagoggend begin het, het laat Donderdagaand tot ŉ einde gekom.
Deon Reyneke, adjunkhoofsekretaris by Solidariteit, wie se lede 95% van die vlieëniers by die lugredery uitmaak, het aan Maroela Media gesê ŉ ooreenkoms tussen die vakbond en die lugredery is omstreeks 23:30 bereik.
Volgens die ooreenkoms sal vlieëniers ŉ 7%-salarisverhoging kry en sal ŉ reguleringsooreenkoms van toepassing wees. “Hierdie ooreenkoms sal vlieëniers se vliegtyd, hulle rusperiodes en ander werksomstandighede reguleer. Ander lugrederye het so ŉ ooreenkoms, maar daar was nog nooit so ŉ ooreenkoms by Mango nie. Ons vorige pogings om so ŉ ooreenkoms ingestel te kry was nog altyd onsuksesvol,” het Reyneke gesê.
“Ons het nou met Mango ooreengekom dat so ŉ soort ooreenkoms binne die volgende ses maande in werking gestel sal word.”
Reyneke het gesê vlieëniers is reeds Donderdagaand op bystand geplaas en almal is vandag weer terug by die werk. Van die vlieëniers het reeds weer begin vlieg.
Mango het Vrydag egter steeds ŉ lys van vlugnommers op sy webtuiste vertoon van vlugte wat gekanselleer of herskeduleer is. Volgens die lugredery is sommige kliënte na ander lugrederye se vlugte oorgeplaas, terwyl ander vlugte met ŉ paar ure vertraag is. Die lugredery het gesê hy doen alles in sy vermoë om te verseker dat alle passasiers hul bestemmings bereik.
Wel lyk nie of hulle heeltemal hulle sin gekry het soos wanneer daar klipgegooi en gebrand word nie, maar as dit nou beter met hulle sal gaan GUN ek hulle dit . Dankie Solidariteit en dankie vir die vlieeniers wat hierdie verantwoordelike werk elke dag moet doen. Elke dag wanneer hulle op daardie vliegtuig klim het hulle mense se lewens in hulle hande. WELL DONE!